L-attakki indiretti kontra Adrian Delia għadhom għaddejjin. Kif jiġri l-ewwel persuna tkun attakkata. Wara li l-attakk ifalli – għaliex Adrian Delia baqa' fil-Parlament, ibda jibda l-proċess li jkun injorat. Jidher li Adrian Delia jinsab f'din il-fażi. Għall-inqas ma jistgħux jidħqu bih għaliex fil-kawża li fetaħ kontra l-isptarijiet jidher ċar li għandu raġun. Dan ħareġ illum bil-mod kif The Times kitbet l-editorjal tagħha. It-Times of Malta onoratna b'editorjal li jittratta l-isptarijiet li għaddew għand Vitals u wara għand Steward. Il-gazzetta qed tgħid li din il-konċessjoni saret biss biex ftit nies isiru sinjuri. Dan il-kuntratt ser ikun meqjuż bħala wieħed mill-akbar skandli fl-istorja ta' pajjiżna. It-Times qed tgħid li dan il-kuntratt ma jistax ikun midfun bħala parti mill-ispejjeż jew jinħeba fost it-taxxi tal-poplu. It-Times iffokat l-artiklu tagħha fuq dak li qalet Nadine Delicata, il-president ta' Steward Health Care Malta. Biss b'kumbinazzjoni jew b'ħażen ma għamlet ebda referenza lejn dak li ħareġ mill-kawża li qed jagħmel Dr Adrian Delia kontra l-istess Vitals/Steward. It-Times għandha problema kbira li ssemmi l-kuraġġ li kellu u għad għandu Dr Delia li waħdu daħal jaffaċċja l-ġganti bħal Steward. Għal darba oħra t-Times urietna li ma humiex kapaċi jagħtu l-krettu lil min ħaqqu. Għadhom ma jistgħux iniżżluha li kellu jkun Dr Adrian Delia li tella' lil dawn in-nies, mingħalihom superjuri, il-qorti biex jipprova jagħmel pass ġust li jagħti l-isptarijiet lura lill-Maltin u l-Għawdxin. U xorta tat-Times baqgħu jagħmlu ħilithom li ma jirrikonoxxux li Dr Adrian Delia għamel pass ta' kuraġġ kbir li tella' lil Steward il-qorti bil-problemi kollha li kawża bħal din tista' tpoġġilu fuq ħoġru. It-Times qed donna tiskanta bir-rivelazzjonijiet li semmiet il-President ta' Steward u qed tattakka dak li kitbet. Imma fl-istess ħin qatt ma tat piż lil dak kollu li ħareġ mill-kawża li għamel Dr Adrian Delia u l-affarijiet kollha li sirna nafu grazzi għal din l-istess kawża. Imma għalkemm it-Times qed jaqgħu għal kliem ta' Dr. Adrian Delia, xorta ma għandhomx id-diċenza li jsemmuh bħala l-bniedem li fetaħ battalja waħdu kontra ġganti bħal Steward.